[{"text_idx": "#000000", "text": "Palun sisesta otsingufraas ja alusta otsimist"}, {"text_idx": "#000002", "text": "Psu\u0308hhedeelne unena\u0308gu vo\u0303i karm to\u0303epeegel?"}, {"text_idx": "#000004", "text": "Olga Privis joonistab na\u0308itlejate abiga liikuvaid pilte"}, {"text_idx": "#000012", "text": "Kes hoolitseb Eesti filmipa\u0308randi eest?"}, {"text_idx": "#000015", "text": "Filmipa\u0308randi digitaalsest restaureerimisest filmi \u201eJu\u0308ri Rumm\u201d (1929) na\u0308itel"}, {"text_idx": "#000018", "text": "Sander Joon, palju o\u0303nne! Sinu 15-minutine lu\u0308hianimatsioon \u201eSierra\u201d (2022) pa\u0308lvis Dresdeni 34. rahvusvahelisel lu\u0308hifilmide festivalil (\u201eFilmfest Dresden\u201d, 5.\u201310. aprill 2022)\nARTE parima lu\u0308hifilmi auhinna, samuti noortez\u030cu\u0308rii a\u0308rama\u0308rkimise rahvusvahelises vo\u0303istlusprogrammis. Palun selgita animatsioonimaailmaga vo\u0303ib-olla vaid po\u0303gusalt kursis lugejale, kuidas sa seda tulemust hindad, kui ko\u0303rge mainega festival \u201eFilmfest Dresden\u201d u\u0308ldse on?"}, {"text_idx": "#000019", "text": "Aita\u0308h! \u201eFilmfest Dresden\u201d on u\u0308ks ku\u0308lastatavamaid lu\u0308hifilmifestivale ja va\u0308ljamu\u0308u\u0308dud saalid on sellistel festivalidel tavaline na\u0308htus. Pole kindel, kas selle ja\u0308rgi tasub midagi mo\u0303o\u0303ta, aga lu\u0308hifilmifestivali kohta on seal ka ma\u0308rkimisva\u0308a\u0308rne auhinnafond."}, {"text_idx": "#000022", "text": "Olen aga eriti o\u0303nnelik selle u\u0308le, et \u201eSierra\u201d valiti animatsioonifestivali \u201eGlas\u201d vo\u0303istlusprogammi USAs, sest sealne programm on alati olnud ta\u0308pselt minu maitse. (Intervjuu korrektuurifaasis saabub pressiteade, et film pa\u0308lvis Berkeleys 6.\u201310. aprillil korraldatud programmis publikupreemia. \u201eUskumatu!\u201d kommenteerib rez\u030cisso\u0308o\u0308r. \u2014 A. T.) Eestis na\u0308eb filmi sel suvel."}, {"text_idx": "#000026", "text": "Mo\u0303istagi on vaatajakogemuse mo\u0303ttes suur erinevus, kas vaadata filmi kodus u\u0308ksinda diivanil vo\u0303i koos publikuga saalis. Festivalide eelis on just pu\u0308hendunud publik. Lu\u0308hifilmide puhul mo\u0303jutab seansside tonaalsust tugevalt ka see, kuidas programm on u\u0308les ehitatud. \u201eSierra\u201d na\u0308iteks on olnud ainsa animatsioonina ku\u0308llaltki su\u0308ngete lu\u0308hima\u0308ngufilmide ko\u0303rval, ent samas on seda na\u0308idatud ka festivali noorteprogrammis. Olenevalt kontekstist mo\u0303jub film iga kord natuke isemoodi."}, {"text_idx": "#000028", "text": "Isiklikult soovitan inimestel vo\u0303imalusel filme ikka kinosaalis vaadata, kuna enamik filmitegijaid sa\u0308tib oma filmi pildi ja heli lo\u0303puks kino standardite ja\u0308rgi. Samas oli va\u0308rskendav kuulda uue meedia kunstniku Takeshi Murata u\u0308hest intervjuust, et tema viimased lu\u0308hianimatsioonid on mo\u0303eldud spetsiaalselt pu\u0308stiselt mobiiliekraanilt vaatamiseks."}, {"text_idx": "#000029", "text": "Oled \u201eSierra\u201d rez\u030cisso\u0308o\u0308r, stsenarist ja peakunstnik. See on sinu neljas autorifilm pa\u0308rast lu\u0308hianimatsioone \u201eVelodrool\u201d (2015), \u201eMoulinet\u201d (2017) ja \u201eSounds Good\u201d (2018). Kuidas sa \u201eSierra\u201d teemani jo\u0303udsid? Mis oli peamiseks inspiratsiooniallikaks?"}, {"text_idx": "#000030", "text": "Mul oli tegelikult kogu aeg plaanis teha midagi isa 1980. aastatel lavastatud nukufilmiga autorallist. Ta animeeris selle 16-aastaselt oma 16-mm filmikaameraga. Algselt oli see film, sarnaselt \u201eSounds Goodiga\u201d, pigem erinevate ideede kogum, humoorikas absurd autorallist. Autoralli destruktiivsuse, toksilise maskuliinsuse ja pealtvaatajate hulluse kujutamine tundus mulle esialgu piisavalt hea la\u0308htepunkt. To\u0308o\u0308 ka\u0308igus hakkas lugu aga vo\u0303tma u\u0308ha konkreetsemat kuju ja isa-poja vaheline suhe, mis oli po\u0303himo\u0303tteliselt filmi allikaks, leidis oma tee ka filmi \u201eSierra\u201d. Nii et seni on see minu ko\u0303ige isiklikum film u\u0308ldse."}, {"text_idx": "#000032", "text": "Jah, o\u0303nnelik ikka. Tegelikult isa teine suur huvi mootoritehnika ko\u0303rval ongi kino- ja filmitehnika, kuigi viimasel ajal pole ta sellega enam tegelnud. See animatsioon, mida ta noorena tegi, suunas alateadlikult ilmselt ka mind animatsiooniga tegelema. Lisaks on mu isa Priit Pa\u0308rna fa\u0308nn ja meil kodus olnud koomiksiraamat \u201eTagurpidi\u201d (Tallinn: Kunst, 1980) oli lo\u0303puks minul, mu o\u0303el ja mu vennal ikka pa\u0308ris kapsaks loetud. Paistab, et lo\u0303puks ka see ikkagi mo\u0303jutas..."}, {"text_idx": "#000033", "text": "Aga mulle ja\u0308i lapsena mulje, et valmistasin isale vist pettumuse, et ma mototehnikaga tegelema ei hakanud \u2014 ja sellest siis ka selline film nagu \u201eSierra\u201d."}, {"text_idx": "#000035", "text": "Hetkel pigem ikka Ta\u0308naku, aga Ma\u0308rtini ajal vo\u0303rdus so\u0303na \u201eautoralli\u201d ilmselt temaga. Ka\u0308in selles osas vooluga kaasas. Kuigi mu filmid la\u0308htuvad tihtipeale spordist, ma ausalt o\u0308eldes pidevalt sporti ei ja\u0308lgi. Ja ka isa ei harrasta u\u0308ldse tugitoolisporti, pigem la\u0308heb teeb ise krossikaga paar tiiru."}, {"text_idx": "#000036", "text": "Palun ra\u0308a\u0308gi ka mulle, 1980. aastate lapsele, mis teema teil, 1990. aastate lastel, selle Ford Sierraga tegelikult ikkagi on?"}, {"text_idx": "#000037", "text": "Ford Sierra oli meil pereauto. See oli selline pere \u201ereliikvia\u201d, mis ka\u0308is ka\u0308est ka\u0308tte lubade tegemise ja\u0308rjekorras: ko\u0303igepealt o\u0303de, siis vend ja lo\u0303puks mina. Selline nostalgia teeb ju ko\u0303ik asjad viimaks ilusaks. Sierral on muidugi ka selline lahe karikatuurne vorm, mis paljusid ko\u0308idab."}, {"text_idx": "#000038", "text": "Kusjuures, meie Sierra varastati lo\u0303puks a\u0308ra! Kummalisel kombel tundsin, et ma olin ise selles su\u0308u\u0308di, sest ma ei hooldanud ega remontinud seda viimasel ajal. Ma ei julgenud vargusest isale isegi alguses ra\u0308a\u0308kida, ta kuulis sellest hoopis raadiost. Ise olin veel u\u0308llatunud, kuidas vargad sellega u\u0308ldse minema said \u2014 aku oli tu\u0308hi ja ega see iga kord ka\u0308ivitunudki."}, {"text_idx": "#000040", "text": "Saame muidugi. Isa ja minu animatsiooni vahel on neliku\u0308mmend aastat ja neid koos vaadates tekib va\u0308ike ajas ra\u0308ndamise tunne ku\u0308ll. See pani mind ette kujutama, kuidas isa toona kusagil vannitoa po\u0303randal vo\u0303i ko\u0308o\u0308gis mudel\u00adautodega askeldas, teadmata, kui paljude ja kui kaugete vaatajate ette tema film u\u0308hel pa\u0308eval jo\u0303uab."}, {"text_idx": "#000041", "text": "U\u0308ks po\u0303hjus, miks \u201eSierra\u201d-sugust filmi on huvitav ka korduvalt vaadata, ongi minu meelest just see, et tekib mitmekihiline, \u201efilm filmis\u201d-efekt. Intertekstuaalsus on postmodernsele kinole u\u0308ldiselt muidugi omane, aga kui mo\u0303elda na\u0308iteks Quentin Tarantino peale, siis to\u0303i seesama pidev ajas ra\u0308ndamise tunne kaasa veidi ootamatu tulemuse \u2014 publik hakkas justkui tagantja\u0308rele hindama tema filmides viidatud B-kategooria linateoseid, millele kriitikud olid varem u\u0308lbelt u\u0308lalt alla vaadanud. On sul ehk siis kunagi plaanis ka oma isa 16-mm amato\u0308o\u0308rfilm eraldi avalikkuse ette tuua? Vo\u0303i oled \u201eSierraga\u201d enda jaoks teema ammendanud ja mingeid DVD extra\u2019sid ei tasu oodata?"}, {"text_idx": "#000042", "text": "Tagantja\u0308rele on isegi imelik mo\u0303elda, et ma ko\u0303hklesin, kas ikka peaks isa filmi originaalkujul u\u0308ldse oma filmi lisama. Kartsin, et 3D-animatsioon ja nukufilm ei sobi stiililt kokku. Nu\u0308u\u0308d on see aga publikule just ko\u0303ige huvitavam osa ja minu meelest sai visuaalselt ka pa\u0308ris sidus. Ja to\u0303epoolest, ka minu isa filmile on huvilisi tekkinud. Plaanin teha sellele eraldi uue helikujunduse ja seda olulisematel linastustel na\u0308idata. Arvan, et see annab \u201eSierrale\u201d lisava\u0308a\u0308rtuse."}, {"text_idx": "#000045", "text": "On sul lugude osas va\u0308lja kujunenud ka mingi kindel liin? Kui va\u0308lja arvata paljudel rahvusvahelistel animatsioonifestivalidel parima tudengianimatsiooni auhindu pa\u0308lvinud \u201eSounds Good\u201d, mis monitooris u\u0308mbritsevat maailma poomi- vo\u0303i helioperaatori vaatenurgast (vo\u0303i pigem tema ko\u0303rvaklappide vahelt), siis on peaaegu ko\u0303ik sinu filmid pealtna\u0308ha sporditeemalised. Miks?"}, {"text_idx": "#000046", "text": "Pean ta\u0308htsaks, et filmil oleks mingi kiirelt haaratav \u201ekonks\u201d. Spordiala annab lu\u0308hikese ajaga teada, millised on ma\u0308ngureeglid. Mulle meeldib neid reegleid murda, tuttavate olukordadega ma\u0308ngida, ootamatuid situatsioone luua. Sedasama saab ka muude alade ja keskkondadega teha, aga jah, olen kuidagi ja\u0308a\u0308nud spordi juurde. Arvan samas, et filme mo\u0303nel teisel teemal, nagu oli \u201eSounds Good\u201d, tuleb mul veel."}, {"text_idx": "#000047", "text": "Vo\u0303i mine tea, kas filmi po\u0303hinarratiiv vo\u0303i teemavalik ongi alati see, millest animatsioon algselt to\u0303ukub. Sest na\u0308iteks sinu debu\u0308u\u0308tfilmi \u201eVelodrool\u201d pealkiri on ju ilmselge so\u0303nama\u0308ng."}, {"text_idx": "#000048", "text": "Minu tudengifilm \u201eVelodrool\u201d to\u0303ukus ikka velodroomist ja sellest, et jalgrattaspordi tipud kasutavad tihti drooge. Selle filmi pealkiri oli kuni viimase hetkeni \u201eVelodroom\u201d, kuid lo\u0303pus pakkus minu juhendaja Priit Pa\u0308rn va\u0308lja, et vo\u0303iks sellega veidi ma\u0308ngida, na\u0308iteks anaboolsteroidiga siduda, ning nii su\u0308ndiski \u201eVelodrool\u201d. Mulle meeldis va\u0308ga ka selle so\u0303na lo\u0303pp -drool, mis nende kahe so\u0303na sidumisel su\u0308ndis. See klappis filmi sisuga va\u0308ga ha\u0308sti. Ka \u201eSounds Goodi\u201d lo\u0303pukaader ja pealkiri tulid ta\u0308nu Pa\u0308rnale. So\u0303nama\u0308ngud su\u0308nnivad tal kerge vaevaga."}, {"text_idx": "#000049", "text": "Animatsioon paistab olevat filmiliik, kus su\u0308rreaalsed vabaassotsiatsioonid on pigem normaalparadigma kui erand. Kas animafilmi seos luulega oleks liiga kauge paralleel?"}, {"text_idx": "#000050", "text": "Mitmed animarez\u030cisso\u0308o\u0308rid teevadki oma filme pigem luule kui proosa po\u0303hjal. Mulle tundub samuti, et luuletuse saab animatsiooniks lihtsamini to\u0303lkida kui ma\u0308ngufilmiks. Na\u0308iteks \u201eSounds Goodi\u201d tehes mo\u0303tlesin sellest rohkem kui luuletusest, mitte niivo\u0303rd narratiiviga loost. Filmile antakse siis tihti eksperimentaalfilmi nimetus. Mingis mo\u0303ttes klapib see ha\u0308sti, sest luule on ka justkui eksperimentaalne proosa."}, {"text_idx": "#000052", "text": "Hahaa! Nojah, see algab joontest ja kritseldustest tavaliselt ku\u0308ll. Mulle on loomulikum pigem joonistada kui kirjutada. Loon enda jaoks huvitavaid olukordi ja hakkan neid siis ja\u0308rjestama ning nende vahel seoseid looma. \u201eSierra\u201d puhul pidin esimest korda filmiideed stsenaariumiks kirjutama ja mo\u0303ni asi kukkus teksti kujul ikka pa\u0308ris veider va\u0308lja. Samas harjusin a\u0308ra ja mo\u0303ned stseenid said ka alguse tekstist endast. Nu\u0308u\u0308d ilmselt pendeldan nende kahe vahel. Aga jah, ko\u0303ik saab alguse joonest."}, {"text_idx": "#000053", "text": "Sa tegeled ka elektroonilise muusikaga. Leidsin intervjuuks valmistudes internetis surfates voogedastusplatvormilt \u201eSoundcloud\u201d kasutaja nimega Yoon Wanders. Oled see sina?"}, {"text_idx": "#000055", "text": "Yoon Wandersi tippsaavutus on muidugi teemamuusika \u201ePlekktrummile\u201d. Ka saatepea kontseptsioon ja animatsioon on minu sulest."}, {"text_idx": "#000056", "text": "Oo, palju o\u0303nne! Eesti Televisiooni igana\u0308dalast kultuuriteemalist vestlussaadet ja\u0308lgivad ju ku\u0308mned, et mitte o\u0308elda sajad tuhanded silmapaarid. Sa oled aga samuti animeerinud u\u0308he muusikavideo maailmakuulsale, Eestist pa\u0308rit ra\u0308pparile Tommy Cashile. Ra\u0308a\u0308gi palun, kuidas see protsess va\u0308lja na\u0308gi ja kas tahaksid tulevikus rohkemgi muusikavideoid teha?"}, {"text_idx": "#000057", "text": "See oli ta\u0308iesti o\u0303hinapo\u0303hine protsess. Selle video teine autor on Mikk Ma\u0308gi. Tommy Cash oli siis just to\u0303usev ta\u0308ht ja me olime va\u0308ga o\u0303nnelikud, kui ta meiega u\u0308hendust vo\u0303ttis. See on praegu ka mu ko\u0303ige rohkem vaadatud animatsioon internetis (2,8 miljonit vaatamist)."}, {"text_idx": "#000059", "text": "Aga kas sind ei ha\u0308iri, et need miljonid vaatajad seostavad muusikavideo visuaali pahatihti ikkagi muusikaartisti ja mitte animaatori nimega? See probleem on minu meelest peaaegu sama vana kui muusikavideo z\u030canr ise. Na\u0308iteks Peter Gabrielil oli MTV hiilgeaegadel maailmakuulus animeeritud muusikavideo \u201eSledgehammer\u201d (1986), aga kui paljud vaatajad reaalselt teadvustasid enesele, et selle tegid talle vennad Quayd \u2014 ehk siis tu\u0308u\u0308bid, kes olid animatsioonimaailmas oma kuulsuse tipul?"}, {"text_idx": "#000060", "text": "Vo\u0303i teine na\u0308ide: Tommy Cash on oma karja\u0308a\u0308ri alguses ilmselgelt ja\u0308ljendanud Aphex Twini visuaalset bra\u0308ndingut; minu po\u0303lvkonna inimestel on sellest raske mo\u0308o\u0308da vaadata. Ent tema singlite \u201eCome to Daddy\u201d (1997) ja \u201eWindowlicker\u201d (1999) kaanekujunduse ja videod tegi ikkagi Chris Cunningham. Omal ajal oli ta vo\u0303rdlemisi tuntud nimi, aga pigem kunsti-, disaini- ja reklaamimaailma inimeste seas, samas kui mo\u0303ni pealiskaudsem muusikaajakirjanik vo\u0303is toona vabalt arvata, et Aphex Twin teeb ko\u0303ik ise."}, {"text_idx": "#000061", "text": "Mind see ei ha\u0308iri. Muusikavideo on koosto\u0308o\u0308 artistiga ja me suhtusime sellesse kui tellimusto\u0308o\u0308sse. Usun, et seda tegid ka vennad Quayd ja Chris Cunningham. Ja\u0308a\u0308b lihtsalt lootus, et olulised inimesed ma\u0308rkavad meid ja soovitavad meid teistele projektide tegijatele."}, {"text_idx": "#000062", "text": "Umbes selline on ka filmimaailm. Filmi valmimisel on kogu ta\u0308helepanu rez\u030cisso\u0308o\u0308ril ja na\u0308itlejatel, kuigi minu meelest vo\u0303iks stsenarist va\u0308hemalt sama palju ta\u0308helepanu saada. Ra\u0308a\u0308kimata enamasti ta\u0308iesti ta\u0308helepanuta ja\u0308a\u0308vatest filmikunstnikest ja helirez\u030cisso\u0308o\u0308rist."}, {"text_idx": "#000063", "text": "Hea na\u0308ide muusikato\u0308o\u0308stusest, kus kunstnik-animaator (Jamie Hewlett) on isegi rohkem esil kui esinejad ise (Damon Albarn), on animeeritud ba\u0308nd Gorillaz. Selle 1998. aastal alanud projekti ka\u0308eka\u0308ik on ka mind lapsepo\u0303lvest saati ko\u0308itnud ja inspireerinud."}, {"text_idx": "#000064", "text": "Kuidas on u\u0308ldse Eestis vo\u0303imalik auto\u00adrianimatsiooniga finantsilises mo\u0303ttes ots otsaga kokku tulla? Z\u030cu\u0308riipoolne a\u0308rama\u0308rkimine vo\u0303i mo\u0303ni diplom rahvusvahelisel animatsioonifestivalil\non tore asi, aga aukirjaga stuudio kommunaalkulusid ju ei tasu."}, {"text_idx": "#000065", "text": "Aukirjade pealt to\u0303esti ei teeni ja see ei tohiks olla ka eesma\u0308rk omaette. Teen enamuse ajast kommertsprojekte ja o\u0303petan ka Eesti Kunstiakadeemias joonisfilmi animeerimist. Hetkel on ka\u0308sil ka u\u0308ks po\u0303nev reklaam USA tellijatega (Titmouse), kus osalistele anti vabad ka\u0308ed 15-sekundiste klippide animeerimiseks. Sama kliendiga lo\u0303in kaasa populaarse animaseriaali \u201eRick & Morty\u201d (Warner Bros, 2013\u2013...) reklaami tegemisel. Mulle sobib vaheldus tegelikult ha\u0308sti, kuna olen selline \u201eanimatsiooninohik\u201d, kellele meeldib vahel asju lihtsalt du\u0308naamiliselt elama panna."}, {"text_idx": "#000066", "text": "Huvitav, Eestis na\u0308ikse u\u0308helt poolt kenasti pu\u0308sivat kunstiline-eksperimenteeriv autorianimatsiooni traditsioon, aga teisalt piirdub mo\u0303te \u201emu\u0308u\u0308davast\u201d animaseriaalist endiselt pereso\u0303bralike lastefilmide kategooriaga Lotte lugude stiilis. Vo\u0303ikski retooriliselt ku\u0308sida, kus on meie filmito\u0308o\u0308stuse vaste \u201eRick & Mortyle\u201d vo\u0303i \u201eBoJack Horsemanile\u201d (Netflix, 2014\u20132020), mis eeldavad rohkem noorukieas ja ta\u0308iskasvanud vaatajat, mitte niivo\u0303rd mudilasi."}, {"text_idx": "#000067", "text": "Kuigi tean, et see pole n-o\u0308 igau\u0308he teetass, tulevad esimesena pa\u0308he \u201eVanamehe\u201d klipid. \u201eVanamees\u201d on minu meelest selle ukse avanud ja ma usun, et selle eeskujul luuakse siin kindlasti midagi veel. Olen kuulnud, et ka Chintis Lundgren plaanib oma loomtegelaste lood seriaali formaati panna. Netflix on selles osas viimastel aastatel ta\u0308nuva\u0308a\u0308rset to\u0308o\u0308d teinud, palgates tuntud Euroopa indie-animarez\u030cisso\u0308o\u0308re teemaspetsiifilistesse animatsiooniantoloogiatesse u\u0308ksikuid osi tegema. Kolmeosaline \u201eThe House\u201d (Netflix, 2022) on sellest u\u0308ks hea na\u0308ide."}, {"text_idx": "#000068", "text": "Ent kui tagasi \u201eSierra\u201d juurde tulla, siis ra\u0308a\u0308gime veel autorifilmi kategooriast. Kuidas sulle u\u0308ldiselt tundub, kas siinse autorianimatsiooni tootmisbaasi olukord oli parem vene ajal, kui ko\u0303ike Tallinnfilmi kinostuudios toimunut, sealhulgas nuku- ja joonisfilmide tootmist tsenseeris ja rahastas tsentraalselt Goskino, vo\u0303i nu\u0308u\u0308d, kui animategijad saavad arendus- ja tootmisraha ku\u0308sida Eesti Filmi Instituudist ja Eesti Kultuurkapitalist ning loomingulist vabadust oleks just nagu rohkem?"}, {"text_idx": "#000070", "text": "Millal viimati mo\u0303nda oma o\u0303ppejo\u0303u ja juhendaja Priit Pa\u0308rna animafilmi u\u0308le vaatasid ja miks? Vo\u0303i kui palju sa u\u0308ldse \u201etselluloidanimatsiooni\u201d ajastu filmipa\u0308randit vaatad?"}, {"text_idx": "#000071", "text": "Mitte tervenisti, aga na\u0308itasin tudengitele \u201eKolmnurka\u201d (Tallinnfilm, 1982), sest seal on va\u0308ga hea liikumis- ja ru\u0308tmitunnetus. Seda na\u0308idates hakkas mulle tohutult meeldima see koht, kui Viktor end uksest va\u0308lja pressib. Va\u0308ga lahe koreograafia on u\u0308hte ukse avamisse mahutatud!"}, {"text_idx": "#000072", "text": "Aga u\u0308ldiselt satun vanu asju va\u0308he vaatama. Kui siin meie tegijate retrospektiive on tehtud, olen ikka la\u0308bi astunud ja mo\u0303ne varem na\u0308gemata pa\u0308rli leidnud."}, {"text_idx": "#000074", "text": "Arvan, et eesti animatsioonis esinev absurd on endiselt a\u0308ratuntav ja spetsiifiline. Samas na\u0308iteks U\u0308lo Pikkovi filmid on alates \u201eKeha ma\u0308lust\u201d (Nukufilm, 2011) la\u0308inud aina poeetilisemaks ning alles a\u0308sja ta\u0308iendas Jonas Taul meie animamaastikku minimalistliku filosoofilise looga \u201eU\u0308ks imeline mees\u201d (Nukufilm, 2021). Nii et ma pole kindel, kas meie praegust animatsiooni ta\u0308pselt samamoodi a\u0308ra tuntakse nagu varem, aga tunnen, et va\u0308ikesest Eestist tulevat animatsiooni oodatakse suurtel festivalidel ja\u0308tkuvalt suure huviga."}]